钦定古今图书集成/理学汇编/文学典/第061卷 > 廖光图
## 钦定古今图书集成/理学汇编/文学典/第061卷 > 廖光图

按《赣州府志》：“光图，字赞禹，虔化人。文学博赡，为时辈
所服。湖南马氏辟幕下，奏天策府学士。与刘禹、李宏
皋、徐仲雅、蔡昆、韦鼎、释虚中、齐己俱以文藻知名，更
唱迭和。”《赠家陵上人》云：“暂把枯藤倚壁根，禅堂初创
楚江𣸣。直疑松小难留鹤，未信山低住得云。草接寺
桥牛笛近，日衔村树鸟行分。每来共忆曾游处，万壑
泉声绝顶闻。”又《和赠沈彬》云：“冥鸿迹在烟霞上，燕雀
休夸大厦巢。名利最为浮世重，古今能有几人抛？逼
真但使心无著，溷浴何妨手强抄。深喜卜居连岳邑，
水边松下得论交。”有诗二卷行于世。正图、匡图，兄弟
行也，俱负时名。

按《宋史艺文志》：“《廖正图诗》一卷，廖凝。”

《诗集》七卷，廖邈《诗集》二卷，廖融《诗集》四卷。又廖匡图
有《家集》一卷。评诗者谓：“《廖氏家藏集》与《李氏花萼集》
《韦氏兄弟集》《窦氏联珠集》皆父子伯仲一门之作，后
世不易得也。”